Správa Komisie Európskemu parlamentu a Rade týkajúca sa pretrvávajúceho neuplatňovania reciprocity niektorými tretími krajinami v oblasti oslobodenia od víz v súlade s článkom 1 ods. 5 nariadenia Rady (ES) č. 539/2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti, zmeneného a doplneného nariadením (ES) č. 851/2005, pokiaľ ide o mechanizmus reciprocity /* KOM/2006/0568 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 3.10.2006 KOM(2006) 568 v konečnom znení SPRÁVA KOMISIE EURÓPSKEMU PARLAMENTU A RADE týkajúca sa pretrvávajúceho neuplatňovania reciprocity niektorými tretími krajinami v oblasti oslobodenia od vízv súlade s článkom 1 ods. 5 nariadenia Rady (ES) č. 539/2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti, zmeneného a doplneného nariadením (ES) č. 851/2005, pokiaľ ide o mechanizmus reciprocity OBSAH I. Úvod 3 II. Výsledky dosiahnuté od prvej správy Komisie o reciprocite 3 1. Úplná reciprocita je dosiahnutá: 4 1.1. Uruguaj 4 1.2. Kostarika 4 2. Dosiahnutie reciprocity je v prebiehajúcom štádiu: 4 2.1. Brazília 4 2.2. Malajzia 5 3. Riešenie problémov s neuplatňovaním reciprocity bolo oznámené, ale nie skonkretizované 6 3.1. Paraguaj 6 3.2. Singapur 6 3.3. Brunej 7 4. Od správy z 10. 1. 2006 bol dosiahnutý v uplatňovaní reciprocity pokrok. 8 4.1. Kanada 8 4.2. Austrália 10 5. Od správy z 10. 1. 2006 nebol dosiahnutý v uplatňovaní reciprocity žiadny pokrok. 12 5.1. Spojené štáty americké 12 III. Závery 14 I. ÚVOD Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov (príloha I k nariadeniu, ďalej len „negatívny zoznam“) a zoznam krajín, ktorých štátni príslušníci sú oslobodení od tejto povinnosti (príloha II k nariadeniu, ďalej len „pozitívny zoznam“)[1], je v centre pozornosti spoločnej vízovej politiky EÚ. Nariadenie bolo významne zmenené a doplnené nariadením Rady (ES) č. 851/2005 z 2. júna 2005 zavádzajúceho mechanizmus reciprocity. Cieľom mechanizmu je nastoliť s pomocou vhodných opatrení reciprocitu voči tretím krajinám, ktoré naďalej uplatňujú vízovú povinnosť voči niektorým členským štátom pre pobyty kratšie ako 90 dní, zatiaľ čo Spoločenstvo neuplatňuje voči občanom týchto tretích krajín vízovú povinnosť. Nariadením (ES) č. 851/2005 sa stanovuje možnosť dočasne obnoviť vízovú povinnosť voči týmto krajinám. Okrem iného, spoločné vyhlásenie Rady a Komisie pri príležitosti prijatia nariadenia (ES) č. 851/2005[2] uvádza možnosť uplatňovania iných dočasných opatrení, najmä v politickej, hospodárskej a obchodnej oblasti. Na základe nariadenia (ES) č. 851/2005 a následne na notifikáciu členských štátov o prípadoch neuplatňovania reciprocity, Komisia predložila Rade 10. januára 2006 správu týkajúcu sa reciprocity voči niektorým tretím krajinám v oblasti oslobodenia od víz[3]. Táto správa uvádzala kroky, ktoré podnikla Komisia voči tretím krajinám z pozitívneho zoznamu, ktoré zachovávajú vízovú povinnosť voči štátnym príslušníkom členských štátov a takisto uvádza dosiahnuté výsledky. Vzhľadom na dosiahnutý pokrok Komisia došla k záveru, že v danom štádiu nie je potrebné priložiť k správe návrh dočasného obnovenia vízovej povinnosti alebo návrh opatrenia uvedeného v spoločnom vyhlásení Rady a Komisie. Avšak v perspektíve druhej správy Komisia oznámila, že chce overiť, či sa riešenia navrhnuté niektorými tretími krajinami konkretizovali a či pokračovanie v dialógu s ostatnými tretími krajinami priblížilo perspektívu reciprocity v oblasti oslobodenia od víz. Rada 21. februára 2006 vo svojich záveroch súhlasila s analýzou Komisie a predovšetkým ju vyzvala, aby posilnila svoje úsilie vo vzťahu k Spojeným štátom, Kanade a Austrálii a pokračovala v pokroku s ostatnými dotknutými tretími krajinami. Táto správa predložená Európskemu parlamentu a Rade na základe článku 1 ods. 5 nariadenia (ES) č. 539/2001 v znení článku 1 nariadenia (ES) č. 851/2005 uvádza bilanciu krokov, ktoré Komisia podnikla od prijatia záverov Rady 21. februára, voči tretím krajinám z pozitívneho zoznamu, ktoré zachovávajú vízovú povinnosť voči štátnym príslušníkom členských štátov. II. VÝSLEDKY DOSIAHNUTÉ OD PRVEJ SPRÁVY KOMISIE O RECIPROCITE Správa Komisie z 10. januára 2006 bola hneď po tomto dátume predložená orgánom dotknutých tretích krajín formou verbálnej nóty. Keďže Rada podporila 21. februára 2006 prístup zvolený v závere správy Komisie, Komisia mohla začať aktívne podnikať kroky a práce s cieľom dosiahnutia reciprocity. Komisia v úzkej spolupráci s členskými štátmi pokračovala v intenzívnom dialógu s orgánmi dotknutých tretích krajín. Išlo konkrétne o Austráliu, Kanadu a Spojené štáty. Útvary Komisie zorganizovali 23. marca 2006 technické stretnutie s predstaviteľmi dotknutých členských štátov s cieľom zistiť stav dialógu týchto členských štátov s dotknutými tretími krajinami a výsledky tohto dialógu. Toto stretnutie sa uskutočnilo s perspektívou kontaktov na vysokej úrovni, ktoré by Komisia mala uskutočniť s orgánmi týchto troch krajín v nasledujúcich týždňoch. 1. Úplná reciprocita je dosiahnutá: 1.1. Uruguaj Výsledky kontaktov s uruguajskými orgánmi: Estónske orgány informovali 16. januára 2006 Komisiu, že Uruguaj zrušil vízovú povinnosť pre estónskych štátnych príslušníkov na pobyty, ktorých trvanie nepresahuje 3 mesiace. Hodnotenie: Reciprocita v oblasti oslobodenia od vízovej povinnosti je teraz plne dosiahnutá vo vzťahu ku všetkým členským štátom. 1.2. Kostarika Kroky s cieľom dosiahnutia reciprocity: Komisia upozornila orgány Kostariky na pretrvávanie vízovej povinnosti pre štátnych príslušníkov Islandu a tieto orgány jej odpovedali, že Island dosiahne v najbližšej dobe rovnaký status. V tomto zmysle bola oznámená úprava „všeobecných ustanovení“. V odpovedi na verbálnu nótu Komisie z 15. júna 2006 potvrdili orgány Kostariky nótou z 20. júla 2006, že pokiaľ ide o Island, zabezpečili uplatňovanie reciprocity. Hodnotenie: Reciprocita v oblasti oslobodenia od vízovej povinnosti je teraz plne dosiahnutá vo vzťahu ku všetkým členským štátom a štátom pridruženým k Schengenu. 2. Dosiahnutie reciprocity je v prebiehajúcom štádiu: 2.1. Brazília Aktuálny stav: Zachovanie vízovej povinnosti pre štátnych príslušníkov: Rakúska, Cypru, Estónska, Lotyšska, Litvy a Malty. Česká republika informovala Radu a Komisiu, že dohoda, ktorú uzavrela s Brazíliou 29. apríla 2004 v oblasti odstránenia vízovej povinnosti sa začala uplatňovať 3. októbra 2005. Kroky s cieľom dosiahnutia reciprocity: Brazílske orgány vyjadrili a formálne potvrdili politickú vôľu oslobodiť od vízovej povinnosti štátnych príslušníkov členských štátov, ktorí tejto povinnosti ešte podliehajú a predložili Komisii v roku 2005 návrh dohody s Európskym spoločenstvom, ktorého cieľom je zrušiť vízovú povinnosť občanov uvedených členských štátov. Vo svojej prvej správe Komisia zdôraznila, že výlučná právomoc Spoločenstva v oblasti vízovej povinnosti, alebo oslobodenia od vízovej povinnosti vylučuje uzatvorenie dohody o oslobodení medzi Európskym spoločenstvom a Brazíliou, ktorá by sa uplatňovala len na obmedzený počet členských štátov. Rada vo svojich záveroch z 21. februára 2006 týkajúcich sa správy Komisie vyjadrila potešenie z politickej zaangažovanosti Brazílie a vyzvala Komisiu, aby jej čo najskôr predložila odporúčanie na účely otvorenia rokovaní, ktorých cieľom je uzatvorenie dohody medzi Európskym spoločenstvom a Brazíliou o oslobodení od vízovej povinnosti. Útvary Komisie toto odporúčanie pripravujú. Bude to prvý prípad rokovania bilaterálnej dohody o oslobodení od vízovej povinnosti medzi Spoločenstvom a treťou krajinou. Hodnotenie: Brazílske orgány potvrdili svoj záväzok zabezpečiť plnú reciprocitu v oblasti víz. Hneď ako budú vyriešené niektoré problémy spojené s komplexnou situáciou vyplývajúcou z práva Spoločenstva, najmä vzhľadom na trvanie krátkeho pobytu povoleného na základe oslobodenia od víz, Komisia predloží odporúčanie s cieľom otvorenia rokovaní s Brazíliou. 2.2. Malajzia Aktuálny stav: bezvízový pobyt je obmedzený na pobyty trvajúce menej ako 30 dní pre štátnych príslušníkov Cypru, Estónska, Grécka, Lotyšska, Litvy, Portugalska a Slovinska. Kroky s cieľom dosiahnutia reciprocity: Zastúpenie Malajzie pri Európskej únii potvrdilo Komisii listom zo 6. februára 2006 úmysel orgánov Malajzie vyriešiť pretrvávajúci problém spojený s reciprocitou. Keďže Komisia nedostala následne nijaké oficiálne oznámenie v tejto oblasti, verbálnou nótou z 1. júna 2006 pripomenula orgánom Malajzie pretrvávajúce problémy s neuplatňovaním reciprocity voči uvedeným členským štátom a s perspektívou druhej správy, ktorá mala byť predložená v júli 2006 ich vyzvala, aby oznámili súčasný stav. Orgány Malajzie listom z 24. augusta 2006 informovali Komisiu, že sa zaväzujú obnoviť pre občanov všetkých týchto členských štátov bezvízový styk pre pobyty nepresahujúce 3 mesiace. Tento proces sa uskutoční v dvoch etapách. Prvá etapa je už v štádiu implementácie a v súčasnosti sa uskutočňujú potrebné administratívne úpravy na zabezpečenie bezvízového trojmesačného pobytu pre občanov Grécka, Portugalska, Cypru, Lotyšska a Malty. Pre občanov Estónska, Litvy a Slovinska však naďalej zostáva bezvízový styk obmedzený len na mesačný pobyt. Orgány Malajzie v liste tvrdia, že tieto členské štáty neumožňujú občanom Malajzie bezvízový styk, alebo že bezvízový styk je obmedzený len na obdobie štrnástich dní. Informujú, že obnovenie bezvízového styku pre pobyty do troch mesiacov sa uskutoční vtedy, keď tieto členské štáty zavedú pre občanov Malajzie taktiež bezvízový styk pre pobyty do troch mesiacov. Hodnotenie: Komisia s uspokojením konštatuje pokrok Malajzie v uplatňovaní reciprocity, a to zabezpečením bezvízového styku pre pobyty do troch mesiacov pre všetky členské štáty. Komisia privítala najmä administratívne úpravy na zabezpečenie vízovej reciprocity pre občanov Grécka, Portugalska, Cypru, Lotyšska a Malty. Komisia preskúma sťažnosť týkajúcu sa Estónska, Litvy a Slovinska. V čase vypracovania správy už dva z týchto troch členských štátov potvrdili Komisii, že sťažnosť je neodôvodnená, keďže poskytujú občanom Malajzie bezvízový styk pre pobyty nepresahujúce tri mesiace. Komisia pokračuje v skúmaní sťažnosti Malajzie a urobí všetky potrebné kroky, aby vysvetlila orgánom Malajzie súčasnú situáciu, pokiaľ ide o tieto tri členské štáty a zabezpečila čo najskôr bezvízový styk pre pobyty nepresahujúce tri mesiace aj pre občanov týchto členských štátov. 3. Riešenie problémov s neuplatňovaním reciprocity bolo oznámené, ale nie skonkretizované 3.1. Paraguaj Aktuálny stav: Zachovanie vízovej povinnosti pre štátnych príslušníkov: Islandu. Kroky s cieľom dosiahnutia reciprocity: Paraguajské orgány oznámili Komisii, že pretrvávajúci problém sa bude riešiť cestou dekrétu výkonnej moci. Keďže Komisia nedostala oficiálne potvrdenie podpísania tohto dekrétu, oficiálne pripomenula formou verbálnej nóty z 5. júna 2006 paraguajským orgánom pretrvávanie stavu neuplatňovania reciprocity voči islandským štátnym príslušníkom. Hodnotenie: Konkretizácia týchto opatrení sa musí overiť. Je potrebné preskúmať najvhodnejšie spôsoby na zabezpečenie úplnej reciprocity[4]. 3.2. Singapur Aktuálny stav: bezvízový pobyt je obmedzený na 30 dní, s možnosťou dvakrát predĺžiť pobyt o 30 dní priamo na mieste. Komisia vo svojej správe z 10. januára 2006 kladne hodnotila na základe dostupných informácii z decembra 2005 režim uplatniteľný na Singapur (prijatie oslobodenia od víz na 30 dní, s dvoma predĺženiami o 30 dní zjednodušeným postupom), predovšetkým vzhľadom na rovnaké zaobchádzanie so všetkými štátnymi príslušníkmi oslobodenými od vízovej povinnosti, na jednoduchosť postupu predĺženia bezvízového pobytu a veľkosť krajiny. Komisia však bola dodatočne informovaná o troch doplňujúcich skutočnostiach: na amerických a austrálskych štátnych príslušníkov sa uplatňuje režim oslobodenia od víz na pobyt v trvaní až 90 dní; dĺžka oslobodenia od vízovej povinnosti sa mení vzhľadom na použitý spôsob dopravy na príchod do Singapuru; predĺženie pobytu na mieste sa často stretáva s mnohými praktickými problémami. Kroky s cieľom dosiahnutia reciprocity: Komisia upozornila verbálnou nótou z 2. júna 2006 singapurské orgány na uvedené nové prvky a s perspektívou svojej druhej správy ich vyzvala, aby oznámili súčasný stav. Hodnotenie: Komisia spochybňuje pozitívne hodnotenie v správe z 10. januára 2006 vzhľadom na nové informácie, ktoré dostala neskôr. Skutočnosť, že štátni príslušníci dvoch tretích krajín sú oslobodení od víz do 90 dní, je závažným prvkom hodnotenia režimu oslobodenia od víz udeleného občanom Únie. Definitívne hodnotenie sa môže uskutočniť až po analýze informácii, ktoré by mali poskytnúť singapurské orgány. 3.3. Brunej Aktuálny stav: Zachovanie vízovej povinnosti pre štátnych príslušníkov: Estónska, Fínska, Islandu, Lotyšska, Litvy, Malty, Portugalska, Českej republiky. Bezvízový pobyt je obmedzený na 14 dní pre štátnych príslušníkov: Belgicka, Cypru, Dánska, Španielska, Francúzska, Maďarska, Talianska, Luxemburska, Nórska, Poľska, Slovenska, Slovinska, Švédska. Bezvízový pobyt je obmedzený na 30 dní pre štátnych príslušníkov: Nemecka, Rakúska, Grécka a Holandska. V prvej správe sa Komisia vyjadrila, že „hoci nie je možné zobrať do úvahy poskytnutie úplnej reciprocity v prípade bezvízového pobytu pre občanov členských štátov nepresahujúceho 90 dní (rovnaká dĺžka pobytu pre občanov všetkých členských štátov), Brunej navrhol, že bude uplatňovať také výhodné podmienky pre všetkých občanov EÚ, aké uplatňuje voči svojim najbližším ázijským partnerom. Zabezpečí sa tak rovnaké zaobchádzanie so všetkými členskými štátmi.“ Kroky s cieľom dosiahnutia reciprocity: Boli nadviazané kontakty na technickej úrovni. Komisia bola informovaná, že na problém boli upozornené ministerské orgány Bruneja a vyriešenie problému sa považuje za možné. Keďže Komisia nedostala oficiálne potvrdenie o snahe prijať opatrenia s cieľom uplatňovania reciprocity, verbálnou nótou z 1. júna 2006 oficiálne pripomenula brunejským orgánom pretrvávanie neuplatňovania reciprocity. Brunejské orgány požiadali verbálnou nótou zo 6. júla 2006 dodatočnú trojtýždennú lehotu s cieľom predloženia ich stanoviska k tejto téme. Novou verbálnou nótou z 10. júla 2006 brunejské orgány upresnili, že brunejská vláda principiálne súhlasí s tým, aby boli štátni príslušníci všetkých členských štátov oslobodení od víz, pokiaľ ide o pobyty nepresahujúce 30 dní a požiadali o dodatočnú trojtýždennú lehotu, aby mohli oznámiť Komisii dátum začatia uplatňovania tohto oslobodenia. Hodnotenie: So zreteľom na poslednú verbálnu nótu brunejských orgánov sa zdá, že riešenie zabezpečujúce rovnosť zaobchádzania so všetkými štátnymi príslušníkmi členských štátov bude čoskoro dosiahnuté. Definitívne hodnotenie sa však môže uskutočniť až keď brunejské orgány skonkretizujú svoj úmysel. 4. Od správy z 10. 1. 2006 bol dosiahnutý v uplatňovaní reciprocity pokrok. 4.1. Kanada Aktuálny stav: Zachovanie vízovej povinnosti pre štátnych príslušníkov: Českej republiky, Estónska, Lotyšska, Litvy, Maďarska, Poľska a Slovenska. Komisia vo svojej prvej správe uviedla, že Kanada nadviazala dialóg s cieľom nastolenia systému reciprocity oslobodenia od víz, ktorý ale nepriniesol konkrétny pokrok. Takisto uviedla, že dialóg mal pokračovať s dôrazom na výsledky, ktoré je potrebné dosiahnuť. Vyslovila požiadavku, aby sa zaviedol transparentný postup stanovujúci jasné referenčné body, ktorý by viedol k odstráneniu vízovej povinnosti pre občanov všetkých členských štátov. Kroky s cieľom dosiahnutia reciprocity: Po tejto prvej správe sa zároveň uskutočnili mnohé stretnutia medzi Kanadou a členskými štátmi a Kanadou a Komisiou. Kanadské orgány oznámili dotknutým členským štátom informácie a údaje o nerešpektovaní kritérií, s ktorými je spojené oslobodenie od víz. Okrem iného sú pripravené väčšmi upresniť kritériá a podmienky, ktoré je na tento účel potrebné splniť. Následne na tieto mnohé stretnutia kanadské orgány adresovali Komisii list z 28. júna 2006, v ktorom uvádzajú nasledovné: „…Dovoľujem si potvrdiť, že Kanada je zaviazaná k tomu, aby nové členské štáty dosiahli oslobodenie od víz. Kanada a Európska komisia zdieľajú strategický záujem bližšej spolupráce v oblasti medzinárodnej migrácie. V tomto kontexte veľmi podporujeme nadviazanie pravidelného a trváceho dialógu s Európskou komisiou. S cieľom napredovať v tomto smere navrhujeme rámec spolupráce medzi ministerstvom pre občianstvo a imigráciu Kanady a generálnym riaditeľstvom Európskej komisie pre spravodlivosť, slobodu a bezpečnosť… Kľúčovým fórom tohto rámca by bola pracovná skupina zameraná na výmenu informácií o požiadavkach v oblasti víz... Kanada sa zaväzuje sprehľadniť svoj proces hodnotenia víz a poskytnúť Európskej komisii a novým členským štátom viac informácii o podmienkach spojených s oslobodením alebo obnovením vízovej povinnosti. Tak ako sme diskutovali na našom stretnutí v máji, väčšie zdieľanie informácií významne prispeje ku schopnosti Kanady posúdiť podmienky v členských štátoch Európskej únie. Ako iste viete, faktory od ktorých závisia rozhodnutia o oslobodení alebo obnovení vízovej povinnosti v súčasnosti zahŕňajú: - konzistente nízku mieru zamietnutia žiadostí o kanadské víza v rámci predĺženého obdobia pre štátnych príslušníkov hodnotených krajín; - spoluprácu a zdieľanie informácii zo strany hodnotenej krajiny o migrácií a právnej vynútiteľnosti ako napríklad presun a policajné vyšetrovania; - nízku mieru organizovaného zločinu v Kanade spojeného s krajinou pôvodu; - nízku mieru zneužívania pasov alebo dôkaz o korupcii vo vydávaní dokladov tejto krajiny a - Obmedzený príliv non-bona fide žiadateľov o azyl z cieľovej krajiny alebo cestujúcich s dokladmi vydanými príslušnou krajinou. Ministerstvo pre občianstvo a imigráciu Kanady pracuje v súčasnosti na upresnení týchto kritérií... Nakoniec by sme radi potvrdili, že Kanada už začala konzultácie s cieľom odstrániť vízovú povinnosť pre jeden nový členský štát a zabezpečiť posilnenú spoluprácu v oblasti prisťahovalectva. Kanada očakáva, že tieto konzultácie budú čoskoro ukončené“. Hodnotenie: Je zrejmé, že všetky problémy spojené s neuplatňovaním reciprocity vo vzťahoch s Kanadou ešte neboli vyriešené. Komisia sa však napriek tomu nazdáva, že záväzky, ktoré kanadské orgány uviedli v liste z 28. júna a ich začínajúca konkretizácia predstavujú reálny pokrok: - Kontakty nadviazané 29. júna medzi Kanadou a Estónskom vyústili do rozhodnutia kanadskej vlády oslobodiť od víz pre dočasný pobyt estónskych štátnych príslušníkov od 27. septembra 2006. Táto skutočnosť je jasným potvrdením vôle kanadskej vlády zrealizovať spoločný cieľ reciprocity so všetkými členskými štátmi. - Zavedenie nového rámca pre dialóg v tejto oblasti so zvýšením transparentnosti, pokiaľ ide o kritéria a podmienky, ktoré majú splniť dotknuté členské štáty, aby dosiahli oslobodenie od víz, im umožní rýchlejšie napredovanie k tomuto cieľu. Komisia sa v tomto štádiu nazdáva, že nie je potrebné zaviesť opatrenia voči Kanade vzhľadom na konkretizáciu prvého záväzku zo strany kanadských orgánov. V rámci druhého záväzku sa bude Komisia s Kanadou snažiť, aby členský štát, ktorý splní objektívne kritériá, bol čo najrýchlejšie oslobodený od víz. 4.2. Austrália Aktuálny stav: Od štátnych príslušníkov 14 členských štátov (Belgicko, Dánsko, Nemecko, Grécko, Španielsko, Francúzsko, Taliansko, Luxembursko, Malta, Holandsko, Rakúsko, Portugalsko, Fínsko, Švédsko), ako aj od štátnych príslušníkov pridruženého Islandu a Nórska sa vyžaduje žiadosť prostredníctvom Electronic Travel Authority (ETA). Elektronické víza (e676) sa vyžadujú od štátnych príslušníkov deviatich členských štátov (Česká republika, Estónsko, Cyprus, Lotyšsko, Litva, Maďarsko, Poľsko, Slovinsko a Slovensko). Spomedzi nich štátni príslušníci Estónska, Lotyšska a Slovinska požívajú výhodu mechanizmu zjednodušeného vydávania („autogrant facility“). Kroky s cieľom dosiahnutia reciprocity: Komisia na základe vyjadrení vo svojej správe z 10. 1. 2006 sa snažila v kontakte s členskými štátmi a Austráliou presnejšie preskúmať vysvetlenia, ktorými austrálske orgány odôvodňovali zachovanie aktuálneho systému elektronických víz (pozri bod 3.1 správy z 10. 1. 2006): - pre tri členské štáty nie je možné rozlíšiť „on-line“ cestovné dokumenty vydané občanom Únie od dokumentov vydaných štátnym príslušníkom tretích krajín (numerická štruktúra je rovnaká nezávisle od kategórie dokumentu). Kontakty útvarov Komisie s členskými štátmi umožnili stanoviť, že táto nemožnosť rozlíšenia sa týka len cestovných dokumentov vydaných Českou republikou. Pokiaľ ide o dosah tejto nemožnosti rozlíšenia, Komisia musí poznamenať, že formuláre na žiadosť o elektronické víza, ktoré dal úrad DIMA (Department of Immigration and Multicultural Affairs) k dispozícii on-line, obsahujú osobitnú rubriku zameranú na občianstvo, kde sa žiadateľa o víza pýtajú, či je štátny príslušník krajiny, kde bol vydaný pas a v prípade negatívnej odpovede, aby uviedol status občianstva. - zvýšenie počtu prípadov presiahnutia povoleného pobytu, miera odmietnutia víz, veľká miera používania falošných dokladov. DIMA odovzdal Komisii začiatkom júna „Progress Report“, v ktorom vysvetľuje, že tieto miery a ich porovnanie s celkovou priemernou úrovňou sú závažnými kritériami na hodnotenie výkonu vzhľadom na požiadavky v oblasti prisťahovalectva a na rozhodnutie, či sú jednotlivé štáty oprávnené na použitie mechanizmu zjednodušeného vydávania. “Progress Report” obsahuje v prílohe štatistickú tabuľku týkajúcu sa troch konštatovaných úrovní na referenčné obdobia 2003-2004, 2004-2005 a druhú polovicu roka 2005. Tabuľka týkajúca sa len šiestich členských štátov, ktorých štátni príslušníci podliehajú „e676“ „standard“ (s vylúčením „autogrant facility“) uvádza tieto údaje: - miera presiahnutia povoleného pobytu: táto miera sa pohybuje medzi 0,23 a 2,41 % a vývoj je kontrastný. Miera dvakrát klesá pre dva členské štáty (Litva a Cyprus) a dvakrát sa zvyšuje pre dva iné členské štáty (Maďarsko a Slovensko). Pokiaľ ide o dva posledné členské štáty, uvádza sa najskôr buď zníženie a potom zvýšenie (Česká republika) alebo naopak (Poľsko). - miera odmietnutia víz: miera odmietnutia sa dvakrát znížila pre štátnych príslušníkov každého dotknutého členského štátu a v rokoch 2005-2006 dosiahla vo všetkých prípadoch nižšiu úroveň ako je celková miera odmietnutia. - miera zrušenia víz: miery sú veľmi nízke, priam bezvýznamné: pre štyri členské štáty pre každé z troch referenčných období predstavujú 0,00 %, pre jeden členský štát je miera 0,00 % pre dve z referenčných období a 0,01 % pre jedno obdobie, len v prípade jedného členského štátu sa miera progresívne zvýšila z 0,00 % na 0,02 % a nakoniec na 0,03 %. - zvýšená miera falošných dokladov: austrálske orgány neposkytli presnejšie informácie k tejto téme. Závery austrálskych orgánov: - pokrok Českej republiky vzhľadom na celkovú priemernú úroveň troch rozhodujúcich kritérií umožňuje uvažovať o prípadnom rozšírení mechanizmu zjednodušeného vydávania aj na štátnych príslušníkov Českej republiky. DIMA však poznamenáva, že toto rozšírenie je podmienené vyriešením určitých nedoriešených otázok s Českou republikou, - pre päť ostatných členských štátov bol zaznamenaný pokrok počas posledného referenčného obdobia, ktorý však nedostačuje na rozšírenie mechanizmu zjednodušeného vydávania, - v budúcom polroku by sa mal mechanizmus zrýchleného vydávania po technickej stránke zlepšiť, aby sa znížilo množstvo dokladov, ktoré je potrebné predložiť. Listom z 28. augusta 2006 austrálske ministerstvo pre imigráciu a multikulturálne záležitosti poskytlo niekoľko doplňujúcich informácií: „Austrálska vláda vypracovala stratégiu na implementáciu mnohých opatrení v budúcich rokoch s cieľom zjednotiť vízovú povinnosť pre všetky členské štáty EÚ, ktorá zahŕňa: - Prvým krokom je zlepšenie austrálskej služby elektronického vydávania turistických víz (e676), ktoré by sa malo uskutočniť začiatkom roka 2007, a ktoré by malo zmenšiť rozsah online formulára žiadosti a doplňujúcich dokladov vyžadovaných niekedy od žiadateľov. - Od 1. júla 2007 zrušenie poplatku za žiadosť o víza na tri mesiace (e676) a za krátkodobé obchodné víza pre nové členské státy EÚ. - Rozšírenie mechanizmu “autogrant facility e676” na nové členské štáty EÚ, ak splnia požadované podmienky a pokiaľ dosiahnuté údaje v rámci austrálskych vízových požiadaviek budú pod celkovou priemernou úrovňou… - V roku 2008 bude zavedená nová služba na udelovanie elektronických turistických a obchodných víz (eVisitors), ktorá sa zlúči s internetovou platformou pre služby na udelovanie elektronického cestovného povolenia (ETA) a služby e676. Nová služba sa bude jednotne uplatňovať v rámci celej EÚ a nebude vyžadovat žiadne poplatky za žiadosť o vízum… - Australská vláda takisto posúdi technické možnosti prechodu na jednotnú platformu na vydávanie turistických a obchodných víz, ktorá by platila v rámci celej EÚ s cieľom implementácie, ak sa nájde technické riešenie.” Na základe týchto informácií sa 29. augusta 2006 uskutočnilo stretnutie s austrálskymi orgánmi. Hodnotenie: Komisia s potešením konštatuje, že perspektíva budúceho rozšírenia mechanizmu zjednodušeného vydávania na českých štátnych príslušníkov predstavuje nepopierateľný pokrok, napriek jej aspektu podmienenosti. Budúce technické zlepšenia mechanizmu e676 uľahčia postup pre žiadateľov o víza, je ich však potrebné ešte upresniť. Perspektíva zrušenia vízových poplatkov od júla 2007 v rámci mechanizmu vydávania e676 oznámená v liste ministerstva pre imigráciu a multikulturálne záležitosti je konkrétnym pokrokom k nastoleniu rovnakého zaobchádzania so všetkými členskými štátmi. Okrem toho, zámer uvedený v materiály predloženom austrálskymi orgánmi uvádza hlavné línie podmienok, etáp a harmonogramu pre nastolenie úplnej rovnosti zaobchádzania s občanmi všetkých členských štátov do roku 2008 so zavedením novej jednotnej platformy eVisitors, ktorá zlúči mechanizmy vydávania ETA a e676. Komisia sa vo všeobecnosti nazdáva, že v tomto štádiu nie je potrebné uvažovať o opatreniach voči Austrálii. Je však potrebné pokračovať v hodnotení vývoja podmienok vydávania víz až do zavedenia platformy eVisitors, najmä pokiaľ ide o efektívne zavedenie zlepšení oznámených austrálskymi orgánmi (zjednodušenie mechanizmu vydávania e676, poskytnutie „autogrant facility“, zavedenie jednotnej platformy pre všetky členské štáty) v rozumnom časovom horizonte. 5. Od správy z 10. 1. 2006 nebol dosiahnutý v uplatňovaní reciprocity žiadny pokrok. 5.1. Spojené štáty americké Aktuálny stav: Zachovanie vízovej povinnosti pre štátnych príslušníkov: Českej republiky, Grécka, Estónska, Cypru, Lotyšska, Litvy, Maďarska, Malty, Poľska a Slovenska. Vo svojej prvej správe Komisia uznala, že Spojené štáty prijali na najvyššej politickej úrovni záväzky týkajúce sa procesu plánu v oblasti programu oslobodenia od víz. So zreteľom na reakciu členských štátov a na realitu americkej politiky vo vízovej oblasti sa Komisia nazdáva, že proces plánu týkajúci sa programu oslobodenia od víz by mohol umožniť všetkým občanom EÚ oslobodenie od víz v strednodobom časovom horizonte. Komisia je pripravená prijať tento prístup. Aby bol však tento prístup úplne efektívny, je nevyhnutné posilniť špecificitu a koherenciu v definovaní cieľov a hodnotenia v týchto plánoch. Americká vláda prijala tento návrh v rámci spoločného pracovného programu Európska únia/Spojené štáty z novembra 2005 v perspektíve zavedenia hospodárskej iniciatívy na samite Európska únia/Spojené štáty v júni 2005: jedným z cieľov je „stanoviť jasný a úplný vyčerpávajúci plán pre každú krajinu EÚ vylúčenú z programu oslobodenia od víz, prostredníctvom postupu umožňujúceho týmto členským štátom splniť stanovené podmienky a zúčastniť sa na americkom programe oslobodenia od víz“. Kroky s cieľom dosiahnutia reciprocity: Od tejto prvej správy sa uskutočnili mnohé stretnutia medzi Spojenými štátmi a dotknutými členskými štátmi a medzi Spojenými štátmi a Komisiou, najmä počas samitu EÚ/USA vo Viedni 21. júna 2006. Nebol však zaznamenaný nijaký konkrétny pokrok: - plány s cieľom ich kompletizácie a stanovenia presnejších špecifikácií na krajinu vrátane vhodných referenčných bodov a harmonogramu, neboli prijaté, - obavy v súvislosti s údajmi, ktoré boli v pozadí stanoviska Spojených štátov zostávajú nezmenené, najmä pokiaľ ide o mieru prekročenia trvania povoleného pobytu a mieru odmietnutia víz, aj napriek tomu, že kritéria stanovené Kongresom by mohli byť prijateľné, spôsob, akým ich administratíva uplatňuje nie je prijateľný: miera odmietnutia víz závisí principiálne od posúdenia konzulárnych orgánov Spojených štátov, dotknuté členské štáty však nie sú informované o dôvodov odmietnutia víz, pokiaľ ide o presiahnutie trvania povoleného pobytu, v tomto štádiu nemajú Spojené štáty systém registrácie vstupov a výstupov z teritória a teda nemajú k dispozícii spoľahlivé faktografické údaje, - americké orgány neuvažujú o uľahčení v oblasti vydávania víz (napríklad pokiaľ ide o výšku poplatkov, ktoré je potrebné zaplatiť v rámci dočasného opatrenia). Podľa neoficiálnych informácii, ktoré Komisia dostala nedávno sa však zdá, že americké orgány uvažujú o možnosti umožniť štátnym príslušníkom jedného členského štátu podávať žiadosti o víza elektronicky. Je potrebné poznamenať, že v rámci diskusie v Kongrese o novej legislatíve v oblasti imigrácie bol predložený pozmeňujúci a doplňujúci návrh, ktorý by umožnil rozšíriť „Visa Waiver Programme“ na niektoré členské štáty pri splnení určitých podmienok. V tomto štádiu nie je možné odhadnúť šance na úspech tohto doplňujúceho návrhu. Táto iniciatíva však nevyrieši otázku rozšírenia programu VWP. Okrem iného, v liste adresovanom Komisii zo 17. augusta 2006 americké orgány vysvetľujú nasledovné: „…je potrebné zdôrazniť, že program pre zrušenie vízovej povinnosti (VWP) je založený na súlade zákonom stanovených požiadaviek, ktoré môžu vyžadovať objasnenie, ale nie je možné ich obísť alebo pozastaviť. V súčasnosti žiadny členský štát EÚ, ktorý sa nezúčastňuje programu VWP, nespĺňa všetky zákonné kritériá na zaradenie do programu. Takéto kritériá zahrňujú okrem iného aj mieru zamietnutých žiadostí o iné ako prisťahovalecké víza, ktorá musí byť nižšia ako 3 %, vydávanie biometrických pasov a včasné hlásenie stratených alebo odcudzených pasov vláde Spojených štátov. Veríme, že proces plánovania, ktorý je kľúčovým nástrojom výmeny informácií a konštruktívnej spolupráce medzi Spojenými štátmi a členskými štátmi EÚ, ktoré sa aktívne usilujú o zaradenie do programu VWP, pokračuje tak, ako má. Proces plánovania už priniesol výsledky týkajúce sa väčšieho povedomia o ukazovateľoch, napr. o prekračovaní povolenej dĺžky pobytu, ktoré ovplyvňujú spôsobilosť danej krajiny na zaradenie do programu VWP. Navyše, bilaterálne pracovné skupiny zodpovedné za implementáciu plánu teraz dostali a prejednali špecifické pokyny pre danú otázku v oblastiach ako napríklad úplnosť a bezpečnosť dokladov, udeľovanie štátneho občianstva, občianstvo a pobyt, ktoré sa budú posudzovať pri všetkých budúcich prieskumoch s cieľom prvotného zaradenia do programu VWP. Budú nasledovať doplňujúce pokyny týkajúce sa kritických otázok, ktoré majú vplyv na vnútorné bezpečnostné záujmy Spojených štátov - hraničné kontroly, strata a odcudzenie pasov a spolupráca v oblasti práva a bezpečnosti. Boli by sme veľmi radi, keby Komisia vzala na vedomie doteraz uskutočnený pokrok v procese plánovania a oznámila členským štátom, ktoré sa usilujú o zaradenie získanie VWP statusu záväzok DHS týkajúci sa pokračovania v poskytovaní poradenstva a technickej pomoci pri dosahovaní cieľov, požiadaviek a hodnotiacich kritérií programu.“ Hodnotenie: Zdá sa, že sa nečrtá nijaké riešenie situácie neuplatňovania reciprocity. Nebol nadviazaný žiadny dialóg orientovaný na výsledky, ktoré je potrebné dosiahnuť. Obsah listu zo 17. augusta je len potvrdením záväzkov prijatých pred prvou správou. Možnosť umožniť občanom jedného členského štátu podávať ich žiadosti o víza cez internet môže predstavovať nový prvok, ktorý doteraz nebol nikdy spomenutý americkými orgánmi v ich kontakte s Komisiou. Je potrebné overiť konkretizáciu tohto opatrenia, ktoré však v jeho zamýšľanej podobe nemá charakter, ktorý by menil hodnotenie Komisie o súčasnom stave. Komisia sa v týchto podmienkach nazdáva, že vhodnými opatreniami voči Spojeným štátom by mohlo byť napríklad dočasné obnovenie vízovej povinnosti pre držiteľov diplomatických alebo úradných/služobných pasov s cieľom urýchliť pokrok v dosiahnutí reciprocity. III. Závery Komisia sa nazdáva, že dialóg s tretími krajinami na základe nového mechanizmu reciprocity sa ukázal ako efektívny. Trvalé a významné zníženie počtu prípadov „situácii neuplatňovania reciprocity“ (prípady, keď tretia krajina zachováva vízovú povinnosť voči štátnym príslušníkom jedného z členských štátov) považuje za pozoruhodný výsledok[5]. Situácia však zostáva zablokovaná v prípade Spojených štátov, hoci bol dosiahnutý pokrok s Austráliou, Kanadou a Brunejom. Budúci vývoj v týchto krajinách bude určujúci pre stanovenie vhodných krokov s cieľom konkrétneho pokroku v dosiahnutí reciprocity. Vzhľadom na dôležitosť, ktorú má plné uplatňovanie reciprocity, Komisia oznamuje svoj úmysel predložiť novú správu Európskemu parlamentu a Rade najneskôr do 31. 3. 2007 a predložiť konkrétne vhodné návrhy, ak situácie neuplatňovania reciprocity budú pretrvávať, napriek tomu, že po formálnej stránke na základe článku 1 ods. 5 nariadenia (ES) má Komisia povinnosť predložiť takúto správu do 30. 6. 2008. [1] Ú. v. ES L 81, 21.3.2001, s. 1. [2] Ú. v. EÚ L 172, 12.7.2005, s. 1. [3] KOM(2006) 3, konečné znenie. [4] Komisii bola doručené dňa 27. 9. 2006 kópia prezidentského dekrétu č. 8065 z 21 .8. 2006, ktorým sa ruší vízová povinnosť pre štátnych príslušníkov Islandu pre pobyty do 90 dní. Vzhľadom na dátum prijatia tohto oznámenia nebolo možné z technických dôvodov upraviť v dôsledku toho správu. [5] Pozri prílohy 1A a 1B k správe o reciprocite z 10. 1. 2006.